**Viladecans acull un nou Mercat de Pagès**

Viladecans reafirma el seu compromís amb el producte de proximitat, la sostenibilitat i el consum responsable aquest **divendres 3 d’octubre**, amb la inauguració d’una **nova ubicació del Mercat de Pagès del Parc Agrari del Baix Llobregat**. Aquest nou espai complementa l’oferta ja existent dels dimecres al matí, coincidint amb el mercat setmanal de venda no sedentària.

El **Mercat de Pagès del Parc Agrari del Baix Llobregat** és un punt de trobada entre la pagesia i els consumidors, que ofereix l’oportunitat de comprar directament fruites i hortalisses de proximitat i de temporada. La iniciativa promou una agricultura local, socialment justa i respectuosa amb el medi ambient, alhora que fomenta un consum responsable que redueix l’ús d’envasos i la petjada ecològica dels productes importats.

A més de la venda directa de productes de proximitat, el mercat oferirà una programació lúdica i participativa adreçada a tota la família.

Aquest esdeveniment, organitzat per **l’Ajuntament de Viladecans**, s’inclou dins les activitats de la campanya **Compra 08840** i compta amb el suport de la **Diputació de Barcelona**.

Amb aquest tipus d’iniciatives, Viladecans reforça el seu compromís amb una alimentació saludable, un model de consum més conscient i la cohesió comunitària.

**Fem mercats, fem comunitat.**

